Fredag aften faldt en beruset mand i havnen, men blev hurtigt reddet op, efter at han selv havde ringet 112.

Nordjyllands Politi og beredskabet måtte fredag aften klokken 19 rykke ud til en nødstedt mand i skudehavnen i Aalborg. Manden, som var beruset, var trådt lidt for tæt på kanten af havnebassinet for at lade vandet, og så væltede han altså forover, fortæller vagtchef ved Nordjyllands Politi, Poul Fastergaard. Selv om balancen ikke var helt i orden, fejlede evnen til at tænke hurtigt ikke noget. Manden ringede nemlig selv 112, mens han lå i vandet. Politiet modtog alarmopkaldet klokken 18.59, og fem-seks minutter senere, var politi og redning på stedet til at få manden op af det iskolde vand. Ifølge vagtchefen har manden det efteromstændighederne godt, men han blev alligevel kørt på skadestuen til observation og opvarmning, efter at have ligget i det kolde vand.